
Ocenenie sa udeľuje za:

Vývoj receptúry a technológie prípravy zmesových materiálov s vysokou húževnatosťou na báze biodegratovateľných polymérov pochádzajúcich z obnoviteľných zdrojov surovín.
Laudatio:

Doc. Ing. Pavel Alexy, PhD., sa takmer 20 rokov venuje  problematike biodegradovateľných polymérov najmä pre aplikácie v obalovom priemysle. Je autorom 8 udelených patentov v SR, z toho 1 bol patentovaný aj v zahraničí. Dva z nich našli svoju realizáciu v priemyselnej praxi na Slovensku. Na základe jeho riešení je dodnes v prevádzke jediná výrobná linka na výrobu biologicky rozložiteľných  vodorozpustných fólií na Slovensku.
V posledných rokoch sa venuje najmä výskumu v oblasti aplikácie biopolymérov a polymérov z obnoviteľných zdrojov surovín v obalovej technike. Na základe výsledkov vlastného výskumu dospel k novej formulácii receptúry a náväzne  technológie spracovania biodegradovateľných polyesterov, ktorá umožňuje pripraviť z dvoch krehkých polymérov húževnatý a flexibilný materiál. Toto unikátne riešenie umožňuje zavedenie týchto materiálov do praxe, najmä v oblasti obalovej techniky. Popri výraznom zlepšení  úžitkových vlastností sa rieši aj ekonomický aspekt znížením ceny konečného produktu. Vzhľadom na to, že ide o materiály na báze obnoviteľných zdrojov, ktoré sú biodegradovateľné, ide o dôležitý príspevok k ochrane životného prostredia.
Spomínané  aplikácie sa robia v súčinnosti so slovenskými firmami a súčasne sa rokuje aj s ďalšími priemyselnými subjektmi nielen na Slovensku ale aj v zahraničí, ktoré majú záujem o rozšírenie výroby produktov na báze biodegradovateľných kompostovateľných plastov najmä v obalovej technike.
Kontaktná adresa: Mgr. Andrea Putalová, Centrum vedecko-technických informácií SR, Lamačská cesta 8/A, 81104 Bratislava, andrea.putalova@cvtisr.sk, tel. 02/692 53128

